CELEX: 32014D0214(01)
Language: lt
Date: 1392163200000
Title: 2014 m. vasario 12 d. Komisijos įgyvendinimo sprendimas dėl specialių skubių priemonių finansavimo, siekiant apsaugoti Sąjungą nuo pasiutligės, pratęsimo

14.2.2014   
            
            
               LT
            
            
               Europos Sąjungos oficialusis leidinys
            
            
               C 43/6
            
         
      KOMISIJOS ĮGYVENDINIMO SPRENDIMAS
   
   2014 m. vasario 12 d.
   dėl specialių skubių priemonių finansavimo, siekiant apsaugoti Sąjungą nuo pasiutligės, pratęsimo
   2014/C 43/09
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 8 straipsnio 2 dalį,
   kadangi:
   
               (1)
            
            
               Tarybos sprendime 2009/470/EB nustatyta, kad jeigu valstybei narei tiesiogiai kyla pavojus dėl ligos, nurodytos minėto sprendimo priede, atsiradimo arba plitimo trečiosios šalies teritorijoje, gali būti nuspręsta patvirtinti bet kokias konkrečiai padėčiai skirtas priemones bei suteikti Sąjungos finansinę paramą priemonėms, kurios laikomos ypač reikalingomis, kad veiksmai būtų sėkmingi;
            
         
               (2)
            
            
               2009 m. liepos 29 d. Komisijos sprendimu 2009/582/EB dėl specialių skubių priemonių finansavimo, siekiant apsaugoti Bendriją nuo pasiutligės (2), ir 2011 m. vasario 25 d. Komisijos sprendimu 2011/C 64/05 dėl specialių skubių priemonių finansavimo, siekiant apsaugoti Sąjungą nuo pasiutligės, pratęsimo (3) buvo patvirtintas pasiutligės likvidavimo Rusijos Kaliningrado srityje plano finansavimas;
            
         
               (3)
            
            
               pasiutligė yra gyvūnų liga, kuria daugiausia serga laukiniai ir naminiai mėsėdžiai ir kuri sukelia rimtų padarinių visuomenės sveikatai; ji yra įtraukta į Sprendimo 2009/470/EB priedą;
            
         
               (4)
            
            
               Kaliningrado srities (Rusijos eksklavo) teritorija, apsupta Sąjungos teritorijos, ribojasi su valstybėmis narėmis, kurioms pavyko likviduoti pasiutligę didžiojoje savo teritorijų dalyje. Reikėjo imtis specialių priemonių, siekiant užkirsti kelią tolesniam pakartotiniam infekcijos plitimui iš Kaliningrado srities į kaimynines valstybes nares ir siekiant šią ligą likviduoti taip pat ir Kaliningrado srityje;
            
         
               (5)
            
            
               atsižvelgiant į santykinį Kaliningrado srities teritorijos dydį, tinkamiau ir ekonomiškai efektyviau remti pasiutligės likvidavimo pastangas Kaliningrado srityje nei steigti kaimyninėse valstybėse narėse vakcinacijos buferines zonas, kurios turėtų būti išlaikomos neribotą laiką;
            
         
               (6)
            
            
               įgyvendinus pirmiau nurodytą planą, 2013 m. Kaliningrado srityje, taip pat Lietuvos ir Lenkijos teritorijose, kurios su ja ribojasi, nebuvo nustatyta nė vieno pasiutligės atvejo;
            
         
               (7)
            
            
               tam, kad pasiutligė tam tikroje teritorijoje būtų likviduota, bent dvejus metus po to, kai buvo nustatytas paskutinis ligos atvejis, būtina nepertraukiamai tęsti oralinę vakcinaciją ir ją vykdyti du kartus per metus;
            
         
               (8)
            
            
               dabartinis Sąjungos finansuojamas 36 mėnesių planas baigia galioti 2014 m. gegužės 31 d.;
            
         
               (9)
            
            
               norint išsaugoti Sąjungai teikiant bendrą finansavimą pastaraisiais metais pasiektus rezultatus ir tam, kad Kaliningrado srityje būtų likviduota pasiutligė ir nebūtų leista šiai ligai iš naujo atsirasti kaimyninėje Sąjungos teritorijoje, būtina finansinę paramą, skirtą pasiutligės likvidavimo veiklai Kaliningrado srityje, pratęsti papildomam 24 mėnesių laikotarpiui;
            
         
               (10)
            
            
               2013 m. sausio 13 d. Rusija pateikė Komisijai 2014 m. birželio mėn.–2016 m. gegužės mėn. pasiutligės likvidavimo Kaliningrado srityje planą; nuspręsta, kad tas planas priimtinas, atsižvelgiant į tikslą apsaugoti Sąjungą nuo pasiutligės. Tame plane numatyti veiksmai yra labai svarbūs siekiant apsaugoti Sąjungos interesus, todėl tikslinga, kad tam tikras priemones bendrai finansuotų Sąjunga. Todėl 2014 m. turėtų būti skiriama Sąjungos finansinė parama tam planui įgyvendinti;
            
         
               (11)
            
            
               pagal 2012 m. spalio 25 d. Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų taisyklių ir kuriuo panaikinamas Tarybos reglamentas (EB, Euratomas) Nr. 1605/2002, 84 straipsnį ir 2012 m. spalio 29 d. Komisijos deleguotojo reglamento (ES) Nr. 1268/2012 dėl Reglamento (ES, Euratomas) Nr. 966/2012 taikymo taisyklių 94 straipsnį įsipareigojimai dėl išlaidų iš Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su išlaidomis susijusių veiksmų elementai;
            
         
               (12)
            
            
               be to, Komisijos sprendimas 2011/C 64/05 taps nebeaktualus ir turėtų būti panaikintas;
            
         
               (13)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         NUSPRENDĖ:
   1 straipsnis
   1.   Rusijos pateiktas pasiutligės likvidavimo Kaliningrado srityje planas (toliau – planas) patvirtinamas 2014 m. birželio 1 d.–2016 m. gegužės 31 d. laikotarpiui.
   2.   Veikla pagal šį sprendimą apima šias priemones, kurios yra pagal 1 dalyje nurodytą planą numatytų veiksmų dalis:
   
               —
            
            
               jaukų su vakcina, skirtų laukinių mėsėdžių oralinei imunizacijai, įsigijimą,
            
         
               —
            
            
               pirmesniame punkte nurodytų jaukų su vakcina paskirstymą Kaliningrado srities teritorijoje.
            
         2 straipsnis
   Nustatyta didžiausia Sąjungos parama – 1 100 000 EUR, 2014 finansiniais metais finansuotina pagal Sąjungos bendrojo biudžeto eilutę 17 04 04.
   3 straipsnis
   1.   Leidžiama suteikti atskirą dotaciją Rusijos Kaliningrado srities federalinei veterinarijos tarnybai „Regioninis gyvūnų ligų prevencijos centras“ (Государственное учреждение ветеринарии Калининградской области „Областная станция по борьбе с болезнями животных“).
   2.   Gali būti finansuojamos iki 100 proc. 1 straipsnio 2 dalyje nurodytos priemonės atitinkamų tinkamų finansuoti išlaidų, jeigu dalį visų veiklos išlaidų dengia Rusijos Kaliningrado srities federalinė veterinarijos tarnyba „Regioninis gyvūnų ligų prevencijos centras“ (Государственное учреждение ветеринарии Калининградской области „Областная станция по борьбе с болезнями животных“) arba suteikiama kita nei Sąjungos parama.
   3.   Didžiausia už 1 straipsnio 2 dalyje nurodytas priemones kompensuotina suma neturi būti didesnė nei 0,95 EUR už vieną įsigytą ir paskirstytą jauką su vakcina.
   4 straipsnis
   Išsamios techninio įgyvendinimo ir finansavimo sąlygos bus nustatytos dotacijos susitarime, kurį pasirašys Komisija ir dotacijos gavėjas.
   5 straipsnis
   Šis sprendimas yra finansavimo sprendimas, kaip apibrėžta Finansinio reglamento 84 straipsnyje.
   6 straipsnis
   Komisijos sprendimas 2011/C 64/05 nuo 2014 m. gruodžio 31 d. panaikinamas.
   
      Priimta Briuselyje 2014 m. vasario 12 d.
      
         
            Komisijos vardu
         
         Tonio BORG
         
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 198, 2009 7 30, p. 85.
   
      (3)  OL C 64, 2011 3 1, p. 7.